b'\n_START_ARTICLE_\nSufizmas\n_START_SECTION_\nIstorija\n_START_PARAGRAPH_\nSufizmas atsirado VIII\xe2\x80\x93IX a. dabartin\xc4\x97je Irako ir Sirijos teritorijoje. Ankstyvieji sufijai sulauk\xc4\x97 prie\xc5\xa1i\xc5\xa1kumo tiek i\xc5\xa1 \xc5\xa1iit\xc5\xb3, tiek i\xc5\xa1 sunit\xc5\xb3, o kai kurie i\xc5\xa1 j\xc5\xb3, kaip X a. panteizmo mistikas Halajus, buvo nubausti mirties bausme. XII a. pab.\xc2\xa0\xe2\x80\x93 XIII a. pr. sufizmas jau buvo paplit\xc4\x99s Ryt\xc5\xb3 Irane. V\xc4\x97liau \xc5\xa1i islamo srov\xc4\x97 buvo paplitusi nuo \xc5\xa0iaur\xc4\x97s vakar\xc5\xb3 Afrikos iki \xc5\xa0iaur\xc4\x97s Kinijos ir Indonezijos. \xc5\xbdymus sufizmo teologas al Gazalijus (1059\xe2\x80\x931111) papild\xc4\x97 sufizmo elementais suniti\xc5\xa1k\xc4\x85j\xc4\xaf islam\xc4\x85, padar\xc4\x97 j\xc4\xaf patrauklesn\xc4\xaf, ypa\xc4\x8d nearabi\xc5\xa1k\xc5\xb3 kra\xc5\xa1t\xc5\xb3 gyventojams. Sufizmas itin suklest\xc4\x97jo vadinamojo Islamo aukso am\xc5\xbeiaus metu, v\xc4\x97liau tapo svarbia Osman\xc5\xb3 imperijos dvasin\xc4\x97s kult\xc5\xabros dalimi._NEWLINE_Sufizmas tur\xc4\x97jo didel\xc4\x97s \xc4\xaftakos viduram\xc5\xbei\xc5\xb3 Artim\xc5\xb3j\xc5\xb3 Ryt\xc5\xb3 ir Vidurio Azijos taut\xc5\xb3 literat\xc5\xabrai (Sanajui, Atarui, D\xc5\xbealaliui ad din Rumiui, Nizami, Navoji, Hafizui, D\xc5\xbeamiui).\n_START_SECTION_\nOrdinai\n_START_PARAGRAPH_\nIstorijos b\xc4\x97gyje susik\xc5\xabr\xc4\x97 daug skirting\xc5\xb3 sufizmo ordin\xc5\xb3 (tarik\xc5\xb3). Dalies j\xc5\xb3 ideologija persipyn\xc4\x97 su gretimomis religijomis (hinduizmu, budizmu, krik\xc5\xa1\xc4\x8dionybe, Afrikos religijomis). XX a. Europoje susik\xc5\xabr\xc4\x99 ar pasek\xc4\x97j\xc5\xb3 sulauk\xc4\x99 sufij\xc5\xb3 ordinai turi Naujojo Am\xc5\xbeiaus tik\xc4\x97jimo element\xc5\xb3._NEWLINE_Pagrindiniai sufizmo ordinai yra Nak\xc5\xa1abandi, \xc4\x8ci\xc5\xa1ti, Kadirija, Kalandarija, Mehlevi, \xc5\xa0adilija, Suhravardija (kil\xc4\x99 i\xc5\xa1 Persijos, Indijos), Muridai (i\xc5\xa1 Senegalo)._NEWLINE_Vakaruose sufizmo id\xc4\x97jos pasirod\xc4\x97 XIX a. pab. \xc5\xa0vedijoje gim\xc4\x99s arab\xc5\xb3 kilm\xc4\x97s islamo mistikas Ivanas Agelis \xc4\xafk\xc5\xabr\xc4\x97 dvasin\xc4\x99 mokykl\xc4\x85 Pary\xc5\xbeiuje, kur savo id\xc4\x97jomis sudomino v\xc4\x97liau \xc5\xbeym\xc5\xb3 islamo misticizmo tyrin\xc4\x97toj\xc4\x85 Ren\xc4\x97 Genon\xc4\x85. Daug sufizmo element\xc5\xb3 buvo ir krik\xc5\xa1\xc4\x8dioni\xc5\xa1kojo ezoterizmo mokytojo Georgijaus Gurd\xc5\xbeijevo mokyme. V\xc4\x97liau \xc4\xaf Europ\xc4\x85, JAV atvyko daugiau dvasini\xc5\xb3 mokytoj\xc5\xb3\xc2\xa0\xe2\x80\x93 vieni j\xc5\xb3 t\xc4\x99s\xc4\x97 gimtin\xc4\x97je praktikuotus dvasinius mokymus, kiti \xc4\xafk\xc5\xabr\xc4\x97 savo mokyklas (pvz., Inajatas Chanas\xc2\xa0\xe2\x80\x93 universal\xc5\xb3j\xc4\xaf sufizm\xc4\x85). Dabar da\xc5\xbenai sufizmo mokytojais ar net ordino pirais tampa ne tik i\xc5\xa1 Ryt\xc5\xb3 \xc5\xa1ali\xc5\xb3 atvyk\xc4\x99 dvasininkai, bet ir \xc4\xaf islam\xc4\x85 atsivert\xc4\x99 vakarie\xc4\x8diai.\n_START_SECTION_\nPraktikos\n_START_PARAGRAPH_\nSufizmo praktikos gan skirtingos ne tik tarp atskir\xc5\xb3 ordin\xc5\xb3 (tarik\xc5\xb3), bet ir ordino viduje, kadangi dvasinis mokytojas, atsi\xc5\xbevelgdamas \xc4\xaf mokinio dvasines subtilybes paskiria b\xc5\xabtent jam skirtas praktikas. Nerekomenduojama pa\xc4\x8diam atlikti sufizmo praktik\xc5\xb3, kurios nebuvo nurodytos mokytojo. Sufijus turi ne tik grie\xc5\xbetai laikytis \xc4\xafprast\xc5\xb3 islamo praktik\xc5\xb3 (melstis 5 kart per dien\xc4\x85, laikytis Ramadano), bet ir tobulinti sielos \xc5\xa1var\xc4\x85, ma\xc5\xbeinti egoizm\xc4\x85._NEWLINE_Svarbiausios bendrosios praktikos yra: Zikras\xc2\xa0\xe2\x80\x93 Dievo atminimas, invokacija, praktikuojama kartojant Dievo vardus, giedant, grojant, atliekant sema (pvz., dervi\xc5\xa1\xc5\xb3 \xc5\xa1ok\xc4\xaf), deginant smilkalus, \xc4\xafsivaizduojant Dievo vard\xc4\x85 \xc5\xa1irdyje ir kt.; Murkaba\xc2\xa0\xe2\x80\x93 meditacija; \xc5\xa1vent\xc5\xb3j\xc5\xb3 viet\xc5\xb3, islamo \xc5\xa1vent\xc5\xb3j\xc5\xb3 kapavie\xc4\x8di\xc5\xb3 lankymas.\n_START_SECTION_\nSufizmas islamo kontekste\n_START_PARAGRAPH_\nSufizmas, d\xc4\x97l savo \xc4\xaf panteizm\xc4\x85 linkusios pasaul\xc4\x97\xc5\xbei\xc5\xabros, misticizmo, tradicinio islamo n\xc4\x97ra vertinamas vienareik\xc5\xa1miai. Sufizmas ne kart\xc4\x85 buvo paskelbtas erezija kai kuriose musulmoni\xc5\xa1kose \xc5\xa1alyse (Turkijoje, Irane), o jo pasek\xc4\x97jai buvo persekiojami. Dabar dauguma islamo dvasinink\xc5\xb3 sutinka, kad sufizmas neprie\xc5\xa1tarauja islamo principams. Tiesa, dalis islamo kryp\xc4\x8di\xc5\xb3, ypa\xc4\x8d linkusios \xc4\xaf fundamentalizm\xc4\x85 (pvz., vahabitai) sufizm\xc4\x85 ir toliau laiko erezija. Ta\xc4\x8diau pabr\xc4\x97\xc5\xbeiama, kad sufizmas neatleid\xc5\xbeia nuo \xc5\xa1ariato laikymosi, tod\xc4\x97l dalis \xc5\xa1iuolaikini\xc5\xb3 vakar\xc5\xb3 sufizmo mokykl\xc5\xb3, kur nereikalaujama \xc5\xa1ariato laikymosi, kur nariais gali tapti ne tik musulmonai, n\xc4\x97ra pripa\xc5\xbe\xc4\xafstamos._NEWLINE_XIX\xe2\x80\x93XX a. pr. islami\xc5\xa1kose visuomen\xc4\x97se sufizmas prad\xc4\x97tas demonizuoti. Po Vakar\xc5\xb3 valstybi\xc5\xb3 politinio \xc4\xafsigal\xc4\x97jimo Artimuosiuose Rytuose ir likusiame islami\xc5\xa1kame pasaulyje, didel\xc4\x97 dalis musulmon\xc5\xb3 lyderi\xc5\xb3 per\xc4\x97m\xc4\x97 vakarieti\xc5\xa1k\xc4\x85 ideologij\xc4\x85 ir pasuko modernizacijos keliu\xc2\xa0\xe2\x80\x93 arba \xc4\x97m\xc4\x97si sekuliarizacijos, arba fundamentalizmo (protestanti\xc5\xa1kai suprasto \xe2\x80\x9egr\xc4\xaf\xc5\xbeimo prie tyro islamo\xe2\x80\x9c). Vakar\xc5\xb3 orientalist\xc5\xb3 sukurtas sufizmo \xc4\xafvaizdis (amorali\xc5\xb3 elget\xc5\xb3, bepro\xc4\x8di\xc5\xb3, apgavik\xc5\xb3, stabmeld\xc5\xbei\xc5\xb3 paveikslas) nul\xc4\x97m\xc4\x97 tai, kad tiek modernizatoriai, tiek fundamentalistai \xc4\x97m\xc4\x97 kaltinti sufizm\xc4\x85 kaip obskurantizm\xc4\x85, atgyven\xc4\x85/hadis\xc5\xb3 neatitinkan\xc4\x8di\xc4\x85 naujov\xc4\x99, islamo pasaulio pralaim\xc4\x97jimo Vakarams prie\xc5\xbeast\xc4\xaf. Tokiu b\xc5\xabdu sufizmas kaip dvasin\xc4\x97 praktika i\xc5\xa1naikintas Saudo Arabijoje, Turkijoje (griautos \xc5\xa1vientviet\xc4\x97s, draustas zikras, persekioti ir \xc5\xbeudyti \xc5\xa1eichai), tokios organizacijos kaip Musulmon\xc5\xb3 brolija \xc4\x97m\xc4\x97si kurti \xe2\x80\x9evienod\xc4\x85 bespalv\xc4\xaf islam\xc4\x85, grind\xc5\xbeiam\xc4\x85 prie\xc5\xa1 sufizm\xc4\x85 nukreipta retorika, religine-politine propaganda ir modernistine ideologija\xe2\x80\x9c. Augantis sekuliarizmas taip pat negal\xc4\x97jo pak\xc4\x99sti islami\xc5\xa1kojo misticizmo, kurio doktrinos buvo nesuderinamos su nauja utopine pasaulio vizija, kylan\xc4\x8dia i\xc5\xa1 \xc5\xa1viet\xc4\x97ji\xc5\xa1ko materializmo bei nacionalizmo. Nauji ekonominiai santykiai i\xc5\xa1 dalies sugriov\xc4\x97 amatinink\xc5\xb3 korporacijas, kurios glaud\xc5\xbeiai siejosi su sufij\xc5\xb3 brolijomis, ir pakirto tradicin\xc4\x99 prekyb\xc4\x85: j\xc4\x85 \xc4\xaf savo rankas per\xc4\x97m\xc4\x97 fabrikinius Vakar\xc5\xb3 pramon\xc4\x97s gaminius per\xc5\xa1an\xc4\x8dios monopolijos.'